Leili Muuga

Leili Muuga (14. november 1922 Maima küla, Oiroodi autonoomne oblast, Vene NFSV – 1. august 2016) oli eesti maalikunstnik.

Leili Muuga sündis Venemaal maamõõtja perekonnas. 1925. aastal kolis perekond Pjatigorskisse ja sealt edasi 1938. aastal Naltšikisse. 1940. aastal lõpetas ta seal kuldmedaliga keskkooli. 

Aastatel 1940–1941 õppis ta Moskva Tehnoloogia Instituudis keemiat, järgnevad kaks aastat töötas kunstiateljee meistri ja juhendajana ning meditsiiniõena. Aastatel 1943–1945 õppis ta Ordžonikidze Mäe ja Metallurgia Instituudis ning jätkas õpinguid Leningradi Mäeinstituudi IV kursusel. 

1946. aastal kolis pere Tartusse, kus tulevane kunstnik leidis tööd joonestaja-konstruktorina Arhitektuurivalitsuse juures projekteerimisbüroos. Maaliõpinguid alustas ta aastatel 1947–1951 Tartu Riiklikus Kunstiinstituudis Alfred Kongo käe all ning lõpetas õpingud Tallinnas 1953. aastal Eesti NSV Riiklikus Kunstiinstituudis. Aastatel 1962–1977 töötas ta samas koolis õppejõuna, seejärel hakkas vabakunstnikuks.

Looming
Tema loomingus moodustavad valdava osa maastiku- ja meremaalid, silmapaistvad on suured kompositsioonid. Järjepidevalt on Muuga viljelenud aga ka emotsioone ja intiimset õhustikku peegeldavaid lillemaale ja natüürmorte.  

Leili Muuga on portreteerinud hulka loomeinimesi. Tema modellid on olnud Veljo Tormis (1970), Anna Ekston (1967), Mari Adamson (1963) ning veel mitu teistki kunstnikku ja muusikut. Viimastel aastatel tehtust võib nimetada Malle Leisi ja Tiiu Pallo-Vaigu portreesid. 

Leili Muuga töid on Eesti Kunstimuuseumis, Tartu Kunstimuuseumis, Tallinna Kunstihoone Fondis, Tretjakovi Galeriis ja Venemaa mitme kunstimuuseumi kogudes.

Liikmesus
1953 Eesti Kunstnike Liit

Tunnustus
 1959 Balti liiduvabariikide temaatiline maal. Eesti Kunstnike Liidu I preemia ja diplom
1965 Eesti NSV teeneline kunstnik
1967 “Teater ja muusika kujutavas kunstis”, Moskva, kuldmedal ja esimene preemia
1996 Tallinna kevadnäituse aastapreemia
1996 Eesti Kultuurkapitali loominguline stipendium
Eesti Kunstnike Liidu auliige

Kirjandus
Hilja Läti. "Muuga, Leili, maalikunstnik". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 325

Välislingid
Õhtu kunstniku ateljees
Nekroloog Postimehes

Eesti maalikunstnikud
Eestlased Venemaal
Eesti Kunstiakadeemia vilistlased
Eesti Kunstiakadeemia õppejõud
Eesti NSV teenelised kunstnikud
Rahumäe kalmistule maetud
Sündinud 1922
Surnud 2016